Document ID: 32009R0793

ΚΑΝΟΝΙΣΜΌΣ (ΕΚ) αριθ. 793/2009 ΤΗΣ ΕΠΙΤΡΟΠΉΣ
της 31ης Αυγούστου 2009
σχετικά με την τροποποίηση του κανονισμού (ΕΚ) αριθ. 595/2004 για τις λεπτομέρειες εφαρμογής του κανονισμού (ΕΚ) αριθ. 1788/2003 του Συμβουλίου για τη θέσπιση εισφοράς στον τομέα του γάλακτος και των γαλακτοκομικών προϊόντων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), και ιδίως τα άρθρα 85 και 192, σε συνδυασμό με το άρθρο 4,
Εκτιμώντας τα ακόλουθα:
(1)
Ο κανονισμός (ΕΚ) αριθ. 595/2004 της Επιτροπής, της 30ής Μαρτίου 2004, για τις λεπτομέρειες εφαρμογής του κανονισμού (ΕΚ) αριθ. 1788/2003 του Συμβουλίου για τη θέσπιση εισφοράς στον τομέα του γάλακτος και των γαλακτοκομικών προϊόντων (2), όπως τροποποιήθηκε με τον κανονισμό (ΕΚ) αριθ. 258/2009 (3), προβλέπει την υποβολή από τα κράτη μέλη ετήσιας αναφοράς σχετικά με τον βαθμό χρησιμοποίησης της ποσόστωσης, την κατανομή της αχρησιμοποίητης ποσόστωσης μεταξύ των παραγωγών και, ενδεχομένως, την είσπραξη της εισφοράς την οποία οφείλουν οι παραγωγοί, για τη διευκόλυνση του ελέγχου της Επιτροπής στην εφαρμογή του συστήματος ποσόστωσης και ειδικότερα στο πλαίσιο των εκθέσεων που πρέπει να διαβιβαστούν από την Επιτροπή στο Ευρωπαϊκό Κοινοβούλιο και στο Συμβούλιο πριν από το τέλος του 2010 και του 2012.
(2)
Με τον κανονισμό (ΕΚ) αριθ. 1788/2003 του Συμβουλίου (4), του οποίου οι κανόνες ενσωματώθηκαν στον κανονισμό (ΕΚ) αριθ. 1234/2007, άλλαξε ο ρόλος των κρατών μελών και της Επιτροπής όσον αφορά την εισφορά επί του πλεονάσματος και, κατά συνέπεια, η Επιτροπή δεν έχει πλήρη επίγνωση των ζητημάτων που προκύπτουν κατά την είσπραξη της εισφοράς. Δεδομένου ότι αυτά τα στοιχεία είναι απαραίτητα για την ολοκληρωμένη αξιολόγηση του καθεστώτος και της εφαρμογής του, κρίνεται σκόπιμη η παροχή από τα κράτη μέλη των σχετικών πληροφοριών για καθεμία από τις περιόδους, αρχίζοντας από την περίοδο 2003/2004.
(3)
Για να έχουν τα κράτη μέλη τη δυνατότητα να διαβιβάζουν τις σχετικές πληροφορίες με ομοιόμορφο τρόπο, είναι απαραίτητο να καθιερωθεί ένα υπόδειγμα το οποίο να παρέχει λεπτομερείς προδιαγραφές για τον τρόπο υποβολής των δεδομένων.
(4)
Κατά συνέπεια, ο κανονισμός (ΕΚ) αριθ. 595/2004 πρέπει να τροποποιηθεί αναλόγως.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 595/2004 τροποποιείται ως εξής:
1)
Στο άρθρο 27, η παράγραφος 4 αντικαθίσταται από τις ακόλουθες παραγράφους 4, 5 και 6:
«4. Πριν από την 1η Οκτωβρίου κάθε έτους, τα κράτη μέλη κοινοποιούν στην Επιτροπή έκθεση σχετικά με τη χρησιμοποίηση της ποσόστωσης και την είσπραξη της εισφοράς κατά τη δωδεκάμηνη περίοδο που λήγει στις 31 Μαρτίου του ίδιου ημερολογιακού έτους. Τα κράτη μέλη διαβιβάζουν στην Επιτροπή την επικαιροποιημένη έκθεση πριν από την 1η Δεκεμβρίου, προκειμένου να συμπεριλάβουν οποιαδήποτε σχετική διαθέσιμη νέα πληροφορία.
5. Η έκθεση που αναφέρεται στην παράγραφο 4 περιλαμβάνει πληροφορίες για την ανακατανομή της αχρησιμοποίητης ποσόστωσης, συμπεριλαμβανομένου του αριθμού των δικαιούχων παραγωγών και τον λόγο της κατανομής. Τα κράτη μέλη περιλαμβάνουν στην έκθεση τουλάχιστον τα στοιχεία που αναφέρονται στο μέρος 1 του παραρτήματος ΙΙα. Στην περίπτωση της έκθεσης που πρέπει να κοινοποιηθεί πριν από την 1η Οκτωβρίου 2009, αυτή περιλαμβάνει τις σχετικές πληροφορίες για τις δύο δωδεκάμηνες περιόδους 2008/2009 και 2007/2008.
6. Η έκθεση της παραγράφου 4 αναφέρει το ποσό της εισφοράς επί του πλεονάσματος που έχει ήδη καταβληθεί στην αρμόδια αρχή, τον αριθμό παραγωγών που έχουν ήδη συμβάλει στην καταβολή της εισφοράς επί του πλεονάσματος, το ποσό και τον αριθμό περιπτώσεων όπου η εισφορά δεν έχει ακόμη καταβληθεί και το ποσό και τον αριθμό περιπτώσεων όπου η εισφορά επί του πλεονάσματος κρίθηκε αδύνατο να εισπραχθεί λόγω χρεοκοπίας του παραγωγού ή οριστικής του αδυναμίας να πληρώσει. Τα κράτη μέλη διαβιβάζουν οποιαδήποτε σχετική πληροφορία βάσει του υποδείγματος που καθορίζεται στο μέρος 2 του παραρτήματος ΙΙα. Η έκθεση που πρέπει να κοινοποιηθεί πριν από την 1η Οκτωβρίου 2009 περιλαμβάνει λεπτομερή στοιχεία σχετικά με την είσπραξη της εισφοράς για καθεμία από τις δωδεκάμηνες περιόδους, αρχίζοντας από την περίοδο 2003/2004, ή, στην περίπτωση των κρατών μελών τα οποία εφάρμοσαν για πρώτη φορά τον κανονισμό μετά την περίοδο 2003/2004, λεπτομερή στοιχεία για καθεμία από τις δωδεκάμηνες περιόδους εφαρμογής. Κάθε μεταγενέστερη έκθεση επικαιροποιεί την κατάσταση σχετικά με την είσπραξη κάθε εισφοράς επί του πλεονάσματος η οποία είχε προηγουμένως αναφερθεί ως μη ακόμη καταβληθείσα.».
2)
Μετά το παράρτημα II παρεμβάλλεται το παράρτημα ΙΙα, το κείμενο του οποίου παρατίθεται στο παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 31 Αυγούστου 2009.

Labels: 17
6